พระราชกฤษฎีกาว่าด้วยระเบียบข้าราชการพลเรือนในพระองค์ (ฉบับที่ 2) พ.ศ. 2544
พระราชกฤษฎีกา
พระราชกฤษฎีกา
ว่าด้วยระเบียบข้าราชการพลเรือนในพระองค์
(ฉบับที่ ๒)
พ.ศ. ๒๕๔๔[๑]
 

ภูมิพลอดุลยเดช ป.ร.
ให้ไว้ ณ วันที่ ๒
ธันวาคม พ.ศ. ๒๕๔๔
เป็นปีที่ ๕๖
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรแก้ไขเพิ่มเติมพระราชกฤษฎีกาว่าด้วยระเบียบข้าราชการพลเรือนในพระองค์

อาศัยอำนาจตามความในมาตรา ๒๒๑
ของรัฐธรรมนูญแห่งราชอาณาจักรไทย ประกอบกับมาตรา ๒๙ (๒)
แห่งพระราชบัญญัติระเบียบข้าราชพลเรือน พ.ศ. ๒๕๓๕ และมาตรา ๑๓๑
แห่งพระราชบัญญัติระเบียบข้าราชการพลเรือน พ.ศ. ๒๕๓๕ ซึ่งแก้ไขเพิ่มเติมโดยพระราชบัญญัติระเบียบข้าราชการพลเรือน
(ฉบับที่ ๒) พ.ศ. ๒๕๓๗ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้
ดังต่อไปนี้

มาตรา ๑
พระราชกฤษฎีกานี้เรียกว่า "พระราชกฤษฎีกาว่าด้วยระเบียบข้าราชการพลเรือนในพระองค์
(ฉบับที่ ๒) พ.ศ. ๒๕๔๔"

มาตรา ๒
พระราชกฤษฎีกานี้ให้ใช้บังคับตั้งแต่วันที่ ๓๐ กันยายน ๒๕๔๒ เป็นต้นไป

มาตรา ๓
ให้ยกเลิกความใน (๙) และ (๑๐) ของมาตรา ๗ แห่งพระราชกฤษฎีกาว่าด้วยระเบียบข้าราชการพลเรือนในพระองค์
พ.ศ. ๒๕๓๙ และให้ใช้ความต่อไปนี้แทน
(๙) ตำแหน่งที่เรียกชื่ออย่างอื่นซึ่งเทียบเท่าผู้ช่วยเลขาธิการพระราชวัง
หรือผู้ช่วยราชเลขาธิการ ให้ได้รับเงินเดือนอันดับ ท. ๙
ผู้ช่วยเลขาธิการพระราชวัง
ผู้ช่วยราชเลขาธิการหรือเทียบเท่าที่ ก.พ. กำหนดเป็นตำแหน่งประเภทบริหารระดับสูง
ให้ได้รับเงินเดือนอันดับ ท. ๙ ถึงอันดับ ท. ๑๐
(๑๐)
ตำแหน่งที่เรียกชื่ออย่างอื่นซึ่งเทียบเท่ารองเลขาธิการพระราชวัง หรือรองราชเลขาธิการให้ได้รับเงินเดือนอันดับ
ท. ๑๐
รองเลขาธิการพระราชวัง รองราชเลขาธิการหรือเทียบเท่าที่
ก.พ. กำหนดเป็นตำแหน่งประเภทบริหารระดับสูง ให้ได้รับเงินเดือนอันดับ ท. ๑๐
ถึงอันดับ ท. ๑๑


ผู้รับสนองพระบรมราชโองการ
พันตำรวจโท ทักษิณ ชินวัตร
นายกรัฐมนตรี
หมายเหตุ :- เหตุผลในการประกาศใช้พระราชกฤษฎีกาฉบับนี้ คือ โดยที่กฎ ก.พ.
ว่าด้วยการให้ข้าราชการพลเรือนสามัญได้รับเงินเดือน พ.ศ. ๒๕๔๔
กำหนดให้ข้าราชการพลเรือนสามัญผู้ดำรงตำแหน่งประเภทบริหารระดับสูงในระดับ ๙
ที่มิใช่ตำแหน่งหัวหน้าส่วนราชการที่สูงกว่ากองในกรม ได้รับเงินเดือนในอันดับ ท. ๙
ถึงอันดับ ท. ๑๐ และกำหนดให้ผู้ดำรงตำแหน่งประเภทบริหารระดับสูงในระดับ ๑๐
ได้รับเงินเดือนในอันดับ ท. ๑๐ ถึงอันดับ ท. ๑๑ แต่มาตรา ๗ (๙) และ (๑๐) แห่งพระราชกฤษฎีกาว่าด้วยระเบียบข้าราชพลเรือนในพระองค์
พ.ศ. ๒๕๓๙ กำหนดให้ผู้ช่วยเลขาธิการพระราชวัง ผู้ช่วยราชเลขาธิการ หรือเทียบเท่า
ได้รับเงินเดือนอันดับ ท. ๙ และกำหนดให้รองเลขาธิการพระราชวัง รองราชเลขาธิการ
หรือเทียบเท่า ได้รับเงินเดือนอันดับ ท. ๑๐ สมควรปรับปรุงการให้ได้รับเงินเดือนของข้าราชการพลเรือนในพระองค์ซึ่งดำรงตำแหน่งดังกล่าวให้เป็นไปในลักษณะเดียวกันกับข้าราชการพลเรือนสามัญ จึงจำเป็นต้องตราพระราชกฤษฎีกานี้


















































[๑]
ราชกิจจานุเบกษา เล่ม ๑๑๘/ตอนที่ ๑๑๒
ก/หน้า ๔๓/๔ ธันวาคม ๒๕๔๔